Пра яе саму ўжо гаварылі як пра вядомую мастачку. Лежэ прыехаў з Амерыкі сумны і пастарэлы і ахвотна саступіў Надзі свае правы. А ў 1951 годзе памерла жонка Лежэ Жанна, і мастак рашыўся выказаць свае пачуцці да вучаніцы. Яна адказала яму ўзаемнасцю. Жорж Бакье высакародна саступіў каханую жанчыну мэтру. І нават Станіслаў Грабоўскіўрэшце даў афіцыйны развод. Настаўнік і вучаніца зарэгістравалі свой шлюб 21 лютага 1952 года ў мэрыі Манружа. І былі шчаслівыя настолькі, наколькі могуць быць шчаслівымі пяцідзесяцігадовая жанчына і сямідзесяцігадовы мужчына. Ім было даравана тры гады шчасця. Вялікі французскі жывапісец Фернан Лежэ памёр у жніўні 1955 года. Надзея Пятроўна Хадасевіч-Лежэ пайшла з жыцця 7 лістапада 1982 года, не дажыўшы літаральна некалькіх дзён да свайго 78-годдзя.